Komisijos sprendimas
2003 m. balandžio 9 d.
dėl standartų, susijusių su termoizoliaciniais produktais, geotekstile, stacionaria gaisro gesinimo įranga ir gipso blokais, nuorodos skelbimo laikantis Tarybos direktyvos 89/106/EEB
(pranešta dokumentu Nr. C(2003) 1161)
(tekstas svarbus EEE)
(2003/312/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo [1], su pakeitimais, padarytais Direktyva 93/68/EEB [2], ypač į jos 5 straipsnio 1 dalį,
atsižvelgdama į nuolatinio komiteto, įsteigto pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus teikimo tvarką [3], su pakeitimais, padarytais Direktyva 98/48/EB [4], 5 straipsnį, nuomonę,
kadangi:
(1) Direktyvos 89/106/EEB 2 straipsnyje nustatyta, kad valstybės narės turi imtis visų būtinų priemonių užtikrinti, kad statybos produktai galėtų būti pateikiami į rinką tik tuomet, jei darbai, kuriuose jie bus naudojami, atitinka esminius reikalavimus, nurodytus tos direktyvos 3 straipsnyje.
(2) Pagal Direktyvos 89/106/EEB 4 straipsnio 2 dalį statybos produktai laikomi tinkamais naudoti ir darbai, kuriuose jie yra naudojami, atitinka esminius reikalavimus, nurodytus tos direktyvos 3 straipsnyje, jei tie produktai atitinka jiems taikomus nacionalinius standartus, kurie perkelia suderintus standartus, į kuriuos nuorodos buvo paskelbtos Europos Bendrijų oficialiajame leidinyje.
(3) Valstybės narės turi paskelbti nacionalinių standartų, kurie perkelia į nacionalinius teisės aktus suderintus standartus, kurių nuorodos numeriai buvo paskelbti Europos Bendrijų oficialiajame leidinyje, nuorodos numerius.
(4) Pagal Direktyvos 89/106/EEB 5 straipsnio 1 dalį Vokietija pareiškė oficialų protestą tam tikrų suderintų standartų atžvilgiu dėl tos priežasties, kad jie neužtikrina, kad darbai, kuriuose produktai naudojami, visiškai atitinka esminius Direktyvos 89/106/EEB reikalavimus. Kalbama apie dešimt termoizoliaciniams produktams skirtų suderintų standartų, kuriuos Europos standartizacijos komitetas (CEN) patvirtino 2001 m. gegužės 23 d., kurių nuorodos numeriai 2001 m. gruodžio 15 d. buvo paskelbti Europos Bendrijų oficialiajame leidinyje [5]; devynis geotekstilei skirtus suderintus standartus, kuriuos CEN patvirtino 2000 m. gruodžio 13 d. ir kurių nuorodos numeriai 2001 m. birželio 26 d. buvo paskelbti Europos Bendrijų oficialiajame leidinyje [6]; dešimt stacionariai gaisro gesinimo įrangai skirtų suderintų standartų, kuriuos CEN patvirtino 2000 m. gruodžio 13 d., 2001 m. kovo 21 d. ir 2001 m. balandžio 11 d., kurių nuorodos numeriai 2001 m. liepos 18 d. [7], 2001 m. gruodžio 15 d. ir 2002 m. vasario 14 d. buvo paskelbti Europos Bendrijų oficialiajame leidinyje [8] ir suderintą standartą EN12859:2001 "Gipso blokai. Sąvokos, reikalavimai ir bandymo metodai", kurį CEN patvirtino 2001 m. birželio 13 d. ir kurio nuorodos numeris 2001 m. gruodžio 15 d. buvo paskelbtas Europos Bendrijų oficialiajame leidinyje.
(5) Informacija, gauta konsultuojantis su CEN ir nacionalinėmis institucijomis Direktyva 89/106/EEB įkurtame komitete ir Direktyva 98/34/EB įkurtame komitete, neatskleidė jokių Vokietijos įtariamos rizikos požymių.
(6) Todėl nebuvo įrodyta, kad 30 užprotestuotų suderintų standartų neužtikrina, kad darbai, kuriuose naudojami produktai, visiškai atitinka esminius Direktyvos 89/106/EEB reikalavimus.
(7) Todėl nėra būtina panaikinti nuorodas į tuos standartus,
PRIĖMĖ ŠĮ SPRENDIMĄ:
1 straipsnis
Nuorodos į dešimt termoizoliacinių standartų, kuriuos Europos standartizacijos komitetas (CEN) patvirtino 2001 m. gegužės 23 d. ir kurių nuorodos numeriai 2001 m. gruodžio 15 d. buvo paskelbti Europos Bendrijų oficialiajame leidinyje, pateikiamos priedo 1 lentelėje, neišbraukiamos iš standartų sąrašo, paskelbto Europos Bendrijų oficialiajame leidinyje.
2 straipsnis
Nuorodos į devynis geotekstilei skirtus suderintus standartus, kuriuos CEN patvirtino 2000 m. gruodžio 13 d. ir kurių nuorodos numeriai 2001 m. birželio 26 d. buvo paskelbti Europos Bendrijų oficialiajame leidinyje, pateikiamos priedo 2 lentelėje, neišbraukiamos iš standartų sąrašo, paskelbto Europos Bendrijų oficialiajame leidinyje.
3 straipsnis
Nuorodos į dešimt stacionariai gaisro gesinimo įrangai skirtų suderintų standartų, kuriuos CEN patvirtino 2000 m. gruodžio 13 d., 2001 m. kovo 21 d. ir 2001 m. balandžio 11 d. ir kurių nuorodos numeriai 2001 m. liepos 18 d., 2001 m. gruodžio 15 d. ir 2002 m. vasario 14 d. buvo paskelbti Europos Bendrijų oficialiajame leidinyje, pateikiamos priedo 3 lentelėje, neišbraukiamos iš standartų sąrašo, paskelbto Europos Bendrijų oficialiajame leidinyje.
4 straipsnis
Nuoroda į suderintą standartą EN12859:2001 "Gipso blokai. Sąvokos, reikalavimai ir bandymo metodai", kurį CEN patvirtino 2001 m. birželio 13 d. ir kurio nuorodos numeris 2001 m. gruodžio 15 d. buvo paskelbtas Europos Bendrijų oficialiajame leidinyje, neišbraukiama iš standartų sąrašo, paskelbto Europos Bendrijų oficialiajame leidinyje.
5 straipsnis
Šis sprendimas skirtas valstybėms narėms.
Priimta Briuselyje, 2003 m. balandžio 9 d.